《题望云思亲图》
明代·林环

凉飙拂林黄叶飞，愁心断绝江天涯。南音几度寄秋思，故国欲归仍未归。

朅来时陟北山屺，目断孤云几千里。音书久旷南飞鸿，乡心每逐东流水。

怀哉岁月成蹉跎，庭闱垂老白发多。宦程况复隔淮越，夕阳芳草情如何。

情如何，那堪论，丈夫为国须致身。君不见太行立马一回首，至今犹记河阳人。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。